ഐ ലീഗിൽ ആദ്യ നാല് സ്ഥാനങ്ങളിലൊന്നിൽ ഇടംപിടിക്കുകയാണ് ലക്ഷ്യമെന്ന് ചാമ്പ്യൻഷിപ്പിൽ അരങ്ങേറ്റം കുറിക്കുന്ന ഗോകുലം എഫ്സി ക്യാപ്റ്റൻ സുശാന്ത് മാത്യു . ചാമ്പ്യൻഷിപ്പ് കഴിയുന്നതോടെ കേരളത്തിലെ ഫുട്ബോൾ രംഗത്ത് വലിയ മാറ്റമുണ്ടാകും . വലിയ വെല്ലുവിളികൾ നേരിടാൻ ടീം തയ്യാറെടുത്ത് കഴിഞ്ഞതായി കേരളാ ബ്ലാസ്റ്റേഴ്സ് മുൻതാരം പറഞ്ഞു . വിദേശ കളിക്കാർ ഉൾപ്പെടെ മികച്ച താരങ്ങൾ ടീമിനൊപ്പമുണ്ട് . ഫുട്ബോൾ രംഗത്ത് പുതിയ ചരിത്രം കുറിക്കാൻ ഐ ലീഗ് സഹായിക്കും . ഐഎം വിജയനേയും ജോ പോൾ അഞ്ചേരിയേയും പോലുളള താരങ്ങൾ ടീമിൽ നിന്നുയർന്നുവരുമെന്നും സുശാന്ത് മാത്യു ഏഷ്യാനെറ്റ് ന്യൂസിനോട് പറഞ്ഞു . എട്ട് സംസ്ഥാനങ്ങളിൽ നിന്നുള്ള പത്ത് ടീമുകളാണ് ഇക്കുറി ഐ ലീഗിൽ കളിക്കുന്നത് . കേരള ടീമായ ഗോകുലം എഫ്സി ഉൾപ്പെടെ മൂന്ന് ടീമുകൾക്ക് കന്നി സീസണാണിത് . മണിപ്പൂരിൽ നിന്നുള്ള നെരോകാ എഫ് സി , ദില്ലിയിൽ നിന്നുള്ള ഇന്ത്യൻ ആരോസ് എന്നിവയാണ് മറ്റുടീമുകൾ . ഐ ലീഗ് ഫുട്ബോളിൻറെ പതിനൊന്നാം ചാമ്പ്യൻഷിപ്പിന് ഈ മാസം 25 ന് ലുധിയാനയിൽ മിനർവ പഞ്ചാബ് - മോഹൻ ബഗാൻ മത്സരത്തോടെ തുടക്കമാകും .